Klopjag glo op perseel van Malema se sekuriteitsbaas gedoenDali Mpofu, Snyman (middel) en Julius Malema. Foto: EFF/Facebook ŉ Klopjag is glo op die Durbanse woning van Adriaan Snyman, die EFF-leier Julius Malema se sekuriteitsbaas, uitgevoer waartydens daar op 12 vuurwapens beslag gelê is. IOL berig dat die klopjag Saterdag deur die Oos-Kaapse provinsiale speurtak, die Valke in Durban, asook ŉ taktiese reaksie-eenheid op die eiendom in Lighthouseweg uitgevoer is. Nie die polisie óf die Valke wou dié inligting egter aan Maroela Media bevestig nie. Brig. Vishnu Naidoo, nasionale woordvoerder van die polisie, het gesê die polisie bevestig nooit die verloop van hul ondersoeke nie. “Deursoeking van eiendom maak deel uit van ŉ ondersoekproses. Om ŉ soektog van ŉ individu se perseel te bevestig is dieselfde as om ŉ verdagte se naam te bevestig voor hy of sy in die hof verskyn het. In dié saak sal daar dus nie ŉ bevestiging van die betrokke kwessie wees nie,” het Naidoo gesê. Die klopjag kom nadat daar vroeër strafregtelike aanklagte teen Malema aanhangig gemaak is nadat hy op beeldmateriaal vasgevang is waar hy tydens ŉ EFF-geleentheid glo verskeie skote met ŉ aanvalsgeweer afgevuur het. Maroela Media het vroeër berig Snyman kan op die beeldmateriaal gesien word waar hy glo ŉ aanvalsgeweer vir Malema aangee tydens die party se vyfde verjaarsdagvieringe verlede maand by die Sisa Dukashe-stadion in Mdantsane in Oos-Londen. Beeldmateriaal wys hoe die EFF op die verhoog sing en dans. Tydens een van die liedjies het Malema na die kant van die verhoog beweeg en dit lyk of hy verskeie skote met ŉ aanvalsgeweer afvuur. Mbuyiseni Ndlozi, woordvoerder van die EFF, het die gerugte verwerp. Volgens hom was dit nie ŉ regte vuurwapen nie en is geen werklike koeëls afgevuur nie. AfriForum het 1 Augustus klagtes teen Malema by die Lyttelton-polisiestasie in Centurion ingedien. Dié klagtes sluit in die afvuur van ŉ vuurwapen in ŉ beboude of openbare plek sonder genoegsame rede, asook die besit van ŉ vuurwapen en ammunisie sonder die nodige lisensie en magtiging. AfriForum het Sondag gesê hulle verwelkom die SAPD se “beslaglegging op 12 aanvalsgewere” wat op Snyman se perseel aangetref is. Ian Cameron, hoof van gemeenskapsveiligheid by AfriForum, het gesê name van die getuies wat Malema se beweerde afvuur van die vuurwapen aanskou het, is ook in hul polisieverklaring vervat. “Dít sluit in Dali Mpofu, ŉ senior advokaat betrokke by die EFF, en Mbuyiseni Ndlozi, die EFF se woordvoerder. AfriForum hoop dat die SAPD eersdaags die getuieverklarings van alle moontlike betrokkenes by dié aangeleentheid sal neem en dat diegene as getuies geroep kan word,” het Cameron gesê. Afriforum het vroeër ook ŉ formele klag by Psira, die private sekuriteitsbedryf se regulerende liggaam, teen Snyman ingedien. Snyman is na bewering die eienaar van die private sekuriteitsmaatskappy Tactical Security Services wat dienste aan Malema lewer. In die klag word gevra dat Snyman se optrede ondersoek word met betrekking tot die beweerde onwettige besit van ŉ vermeende vuurwapen en ammunisie, asook die feit dat dié vuurwapen aan Malema oorhandig is om tydens die feesvieringe afgevuur te word.